recursal/SuperWikiNEXT-32B huggingface dataset:
**Qatar ExxonMobil Open 2000** bol tenisový turnaj mužov, ktorý sa konal v dňoch od 3. do 10. januára 2000 na otvorených dvorcoch s tvrdým povrchom v katarskom hlavnom meste Dauha. Titul v dvojhre získal Francúz Fabrice Santoro, ktorý vo finále porazil obhajcu Rainera Schüttlera. Bol to jeho tretí titul v dvojhre na okruhu ATP. Titul vo štvorhre získal bahamsko-bieloruský pár Mark Knowles, Max Mirnyj, ktorý vo finále porazil obhajcov O'Briena s Palmerom. Pre Knowlesa to bol 13. a pre Mirného 6. titul vo štvorhre na okruhu ATP.

Víťazi
------

### Dvojhra mužov

*Bližšie informácie v hlavnom článku: Mužská dvojhra na Qatar ExxonMobil Open 2000*
**Francúzsko Fabrice Santoro** vs. Nemecko Rainer Schüttler 3-6 7-5 3-0

### Štvorhra mužov

*Bližšie informácie v hlavnom článku: Mužská štvorhra na Qatar ExxonMobil Open 2000*
**Bahamy Mark Knowles / Bielorusko Max Mirnyj** vs. USA Alex O'Brien / USA Jared Palmer 6-3 6-4

  


| * z
* d
* u
Turnaje v Dauha |
| --- |
| 

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  |  |  | 1993 | 1994 | 1995 | 1996 | 1997 | 1998 | 1999 |
| 2000 | 2001 | 2002 | 2003 | 2004 | 2005 | 2006 | 2007 | 2008 | 2009 |
| 2010 | 2011 | 2012 | 2013 |  |  |  |  |  |  |

 |
**Q kód** je zaužívaná trojpísmenová skratka začínajúca písmenom „Q", ktorá sa používa v rádiokomunikácii na skrátenie a urýchlenie prenosu sady štandardizovaných otázok a odpovedí. Pôvodne sa Q kódy vysielali pomocou telegrafného spojenia (Morseho abecedy), ale používajú sa dodnes hlavne v amatérskej rádiokomunikácii aj v podobe fónických (hlasových) alebo digitálnych (textových) správ.

História
--------

Originálnu sadu Q kódov vyvinula v roku 1909 britská vláda na použitie v námornej telegrafnej prevádzke pre britské lode a pobrežné stancie. Keďže uľahčovali komunikáciu medzi námornými stanicami bez ohľadu na materský jazyk operátora, rýchlo sa začali používať v medzinárodnom rozsahu.

Dňa 1. júla 1913 vstúpili do platnosti *Služobné predpisy*, ktoré boli prílohou Tretieho medzinárodného rádiotelegrafického dohovoru a obsahovali 45 Q kódov ako súčasť *Zoznamu skratiek používaných v rádiovej komunikácii*.

Význam niektorých kódov sa v priebehu vývoja rádiokomunikácií zmenil, dodnes sa však používajú najmä v amatérskej rádiovej prevádzke a v štandardnej frazeológii leteckej rádiovej prevádzky podľa ICAO. Rôzne služby môžu upúšťať od oficiálneho používania niektorých kódov, alebo meniť ich vyznam.

Rozdelenie
----------

Aby sa zamedzilo omylom pri vysielaní Q kódov, volacie značky vysielacích staních sa nezačínajú na písmeno „Q" alebo sa v nich nepoužívajú trojpísmenové sekvencie začínajúce týmto písmenom („Qxx"). Aby nedošlo k pomiešaniu leteckej a námornej rádiovej prevádzky, používajú sa limitované rozsahy Q kódov:

* QAA – QNZ pre leteckú rádiokomunikáciu (podľa ICAO)
* QOA – QQZ pre námornú rádiokomunikáciu (podľa ITU)
* QRA – QUZ pre všeobecnú rádiokomunikáciu (podľa ITU)

Použitie
--------

Ak kód znamená otázku, vysiela sa s otáznikom („Qxx?"), ak znamená odpoveď, vysiela sa len kód samotný („Qxx"), alebo sa v prípade kladnej odpovede môže pripájať písmeno „C" (*Confirm*, „Qxx C") a v prípade zápornej odpovede písmeno „N" (*Negative*, „Qxx N").

### Príklady

| Q kód | Otázka | Odpoveď |
| --- | --- | --- |
| QRA | Aký je váš volací znak? | Môj volací znak je… |
| QRB | Aká je približná vzdialenosť medzi nami? | Vzdialenosť medzi nami je približne… km. |
| QRG | Aký je môj presný kmitočet? | Váš presný kmitočet je… kHz. |
| QTR | Aký je presný čas? | Presný čas je… |

Pozri aj
--------

* Zoznam Q kódov
* N kód
* Z kód
* 10 kód
**Kabombovité** (*Cabombaceae*) sú čeľaď radu leknotvaré (*Nymphaeales*). Patria sem vodné byliny zakoreňujúce v substráte, s ponorenými alebo plávajúcimi listami. Kvety sú trojpočetné, čím sa podobajú na kvety jednoklíčnolistových rastlín. Do čeľade patria 2 rody a 6 druhov, ktoré sa vyskytujú v trópoch aj v miernom pásme takmer všetkých kontinentov okrem Európy. Niektoré druhy sa pestujú ako akvarijné rastliny.

Charakteristika
---------------

Zástupcovia čeľade kabombovité sú trváce sladkovodné byliny s adventívnymi koreňmi. Rod *Brasenia* má štítovité listy plávajúce na hladine. V rode kabomba (*Cabomba*) sa vyskytuje heterofýlia. Protistojné ponorené listy majú dlaňovito-vidlicovito strihanú čepeľ, zatiaľ čo listy plávajúce na hladine sú striedavé a štítovité. V cievnych zväzkoch chýbajú cievy, prítomné sú len cievice. Podvodné stonky kabomby sú rozkonárené a môžu dorastať až do dĺžky 3 metre. Kvety sú biele, žlté, fialové alebo tmavo purpurové, jednotlivé, obojpohlavné, najčastejšie trojpočetné, alebo ojedinele (*Cabomba aquatica*) dvojpočetné. Rozkvitajú pod hladinou. Gyneceum je apokarpné, tvorené 1 až 18 plodolistami. Semenník je vrchný s 1 až 5 vajíčkami. Plodom je plodstvo mechúrikov (*Cabomba*) alebo plodstvo nažiek (*Brasenia*)

Rozšírenie
----------

Štyri druhy rodu kabomba sa vyskytujú v tropickej Amerike, druh *Cabomba caroliniana* je rozšírený v juhovýchodných oblastiach Severnej Ameriky a na juhu Južnej Ameriky. Niektoré druhy zdomácneli v Ázii, Austrálii i v Európe. Rod *Brasenia* zahŕňa len jediný druh (*Brasenia schreberi*) s rozsiahlym areálom výskytu, vrátane Afriky, Ázie, východnej Austrálie a Severnej i Južnej Ameriky. Zástupcovia čeľade rastú v sladkovodných nádržiach, jazerách a pomaly tečúcich riekach..

Ekológia
--------

Kvety rodu kabomba sú hmyzoopelivé, zatiaľ čo kvety druhu *Brasenia schreberi* sú opeľované vetrom.

Referencie
----------

1. 1 2 3  Smith, N. et al. (2003), "Flowering Plants of the Neotropics", Princeton University Press: Princeton, ISBN 0691116946
2. 1 2  Fu, D. & Wiersema, J.H. (2018) "Flora of China: Cabombaceae"
3. 1 2  Wiersema, J.H. (2018), "Flora of North America: Cabombaceae"

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Kabombovité**
* Spolupracuj na Wikidruhoch Wikidruhy ponúkajú informácie na tému **Kabombovité**

Externé odkazy
--------------

* The Families of Flowering Plants: *Cabombaceae*
* Angiosperm Phylogeny
* Flora of China: *Cabombaceae*
* Flora of North America: *Cabombaceae*
**Paradigmatická forma frazémy** je pri jednotkách, ktoré sa skladajú z ohybných slov, niektorý z realizovaných tvarov, ktoré vznikajú uplatnením istej časti paradigmy morfologicky premenlivého komponentu frazémy. Najčastejšie ide o uplatnenie viacerých možností slovesnej zložky, pri menných frazémach o časť paradigmy kľúčového mena (najmä substantíva). Pri frazéme *nosiť drevo do hory* sa bežne vyskytujú napr. paradigmatické formy *nosím, nosíš, nosíte drevo do hory, nosenie dreva do hory* (nerealizuje sa však celá paradigma, málo pravdepodobné, resp. až nemožné sú tu tvary *nosiaci drevo do hory, bol by býval nosil drevo do hory* a pod.). Pri mennej jednotke *Potemkinove dediny* sa podobne uplatňuje iba časť paradigmy (plurál), ale tam sú možné viaceré podoby podľa pádu: *Potemkinove dediny, o Potemkinových dedinách* atď. Zo začiatku sa ako variant názvu paradigmatická forma frazémy uplatňoval aj názov paradigmatický rad frazémy (p.), ktorý sa neskôr špecifikoval na označenie paradigmatických posunov v oblasti frazeologizovaných konštrukcií, resp. syntaktickej frazeológie (p.). 

*Článok pôvodne čerpal z diela ĎURČO, Peter (ed.). Frazeologická terminológia (1995) uverejneného na webe Jazykovedného ústavu Ľudovíta Štúra Slovenskej akadémie vied.*
**Organizovaná kriminalita** je taktické označenie špecifickej skupiny trestných činov, ktoré sú páchané, resp. boli spáchané, členmi organizovaných alebo zločineckých skupín.[1]

Organizovaná kriminalita a organizovaný zločin
----------------------------------------------

V súvislosti s častým zamieňaním pojmov organizovaná kriminalita a organizovaný zločin uvádza Jaroslav Ivor: *„V mnohých prameňoch sa používajú súčasne a pokladajú sa za identické, v americkej literatúre sa však pojem „organized crime" používa predsa len užšie na vysoko štruktúrované formy zločinu páchané skupinami mafiánskeho typu. U nás ako aj v iných európskych krajinách sa viac využíva pojem organizovaná kriminalita."*[2]

Obdobne v publikácii *Bezpečnostnoprávna terminológia* (2007), z ktorej je prebratá definícia v úvode článku, je k organizovanej kriminalite zahrnuté aj pôsobenie organizovaných skupín, zatiaľ čo k organizovaného zločinu autori zaraďujú výlučne činnosť zločineckých skupín, ktoré sú zložitejšími a dlhodobejšími zoskupeniami.[3]

Referencie
----------

1. ↑  Definícia podľa: Ďurčo, Peter et al. (2007), „organizovaná kriminalita", *Bezpečnostnoprávna terminológia*, Bratislava: Akadémia PZ, ISBN  9788080544065 . **zdroj:** „organizovaná kriminalita", *Slovenská terminologická databáza*, Bratislava: JÚĽŠ SAV, 2014 (vyd. 2014-02-27)
2. ↑  Ivor, Jaroslav (2011), *Organizovaný zločin ako alternatíva riadne fungujúcej spoločnosti*, [Bratislava]: Hospodársky klub, str. 2,
3. ↑  Ďurčo, Peter et al. (2007), „organizovaný zločin", *Bezpečnostnoprávna terminológia*, Bratislava: Akadémia PZ, ISBN  9788080544065 . **zdroj:** „organizovaný zločin", *Slovenská terminologická databáza*, Bratislava: JÚĽŠ SAV, 2013 (vyd. 2013-02-05)

Pozri aj
--------

* organizovaný zločin
**Bridgestone Arena** (v minulosti známa pod názvami *Sommet Center, Gaylord Entertainment Center* a *Nashville Arena*) je multifuknčná aréna v hlavnom meste Tennessee – Nashville. Otvorenie štadiónu prebehlo v roku 1996. Svoje súčasné meno má od roku 2010, kedy klub Nashville Predators podpísal zmluvu s výrobcom pneumatík Bridgestone.

V rokoch 2007 a 2011 prešiel štadión niekoľkými renováciami, ktoré zahŕňali rekonštrukciu a modernizáciu verejných priestranstiev štadióna a príslušnej infraštruktúry, inštaláciu nového ukazovateľa skóre, (výmena analógového za elektronický) a modernizácia miestnosti pre média.

Uskutočňuje sa tu množstvo koncertov známych umelcov najmä v štýle country, keďže domovské mesto Nashville je hlavné mesto country hudby v USA. 

V aréne sa v roku 1997 uskutočnili majstrovstvá USA v krasokorčuľovaní, v roku 2004 Majstrovstvá USA v gymnastike, uskutočňujú sa tu viaceré wrestlingové podujatia a každoročne sa tu koná udeľovanie celonárodných ocenení v country, Country Music Association Awards.

V roku 2003 sa tu konal Vstupný draft NHL.

Iné projekty
------------

Commons
* Spolupracuj na Commons Commons ponúka multimediálne súbory na tému **Bridgestone Arena**

Externé odkazy
--------------

* Oficiálna stránka

Zdroj
-----

*Tento článok je čiastočný alebo úplný preklad článku Bridgestone Arena na anglickej Wikipédii.*
Mapa členov
**Parížsky klub** združuje zástupcov 19 najbohatších štátov sveta, ktoré sú zároveň veriteľmi zadĺžených štátov.

Dejiny
------

Parížsky klub vznikol v roku 1956, keď Argentína súhlasila, že sa stretne so svojimi najväčšími veriteľmi v Paríži (stretnutie zorganizoval vtedajší francúzsky minister financií Pierre Pflimlin) a pokúsi sa s nimi dohodnúť na podmienkach splácania svojho dlhu. Od tej doby se stretávajú bohaté veriteľské krajiny a hľadajú spoločný postup pre riešenie ťažkej splátkovej situácie chudobných a rozvojových krajín. Od doby svojho založenia dosiahol klub takmer štyristo dohôd s 81 štátmi. Od roku 1983 sa celková hodnota dlhov, o ktorých sa rokovalo, vyšplhala na 504 miliárd amerických dolárov. Napriek tomu zostáva Parížsky klub iba neformálnou skupinou štátov, ktorá sleduje spoločné záujmy.

Organizácia
-----------

Parížsky klub si vytvoril malú organizáciu so sídlom v úrade francúzskej pokladnice pri ministerstve financií. Podľa tradície sa stáva riaditeľ ústavu prezidentom klubu, v súčasnosti je ním Xavier Musca. Navyše využíva Parížsky klub aj stály sekretariát, na ktorý môžu byť kladené dotazy. Zástupcovia jednotlivých veriteľských štátov sa stretávajú desaťkrát až jedenásťkrát do roka, aby spoločne rokovali o stave zadĺženia rôznych krajín a viedli s nimi taktiež príslušné rozhovory. Výsledky týchto rozhovorov sú zhrnuté do protokolu, ktorý má však iba odporúčací charakter, na ktorého základe sú potom uzavreté zmluvy z jednotlivými krajinami. Väčšinou súčasne taktiež Medzinárodný menový fond usporiada program hospodárskej obnovy. Parížsky klub je iba jedným z prvkov zložitej štruktúry inštitúcií, ktoré riadia finančne vzťahy medzi bohatými a rozvojovými krajinami. Významnú úlohu v nej majú taktiež ďalšie organizácie, predovšetkým Svetová banka a skupina G8.

Členské štáty
-------------

*(stav k roku 2007)*

|  |  |
| --- | --- |
| * Austrália Austrália
* Holandsko Holandsko
* Belgicko Belgicko
* Nórsko Nórsko
* Dánsko Dánsko
* Rakúsko Rakúsko
* Nemecko Nemecko
* Rusko Rusko
* Fínsko Fínsko
* Španielsko Španielsko
 | * Francúzsko Francúzsko
* Švédsko Švédsko
* Írsko Írsko
* Švajčiarsko Švajčiarsko
* Taliansko Taliansko
* USA USA
* Japonsko Japonsko
* Veľká Británia Spojené kráľovstvo
* Kanada Kanada
 |

Občasní členovia

|  |  |
| --- | --- |
| * Abú Dhabí Abú Zabí
* Maroko Maroko
* Argentina Argentína
* Nový Zéland Nový Zéland
* Brazília Brazília
* Portugalsko Portugalsko
* Izrael Izrael
 | * Juhoafrická republika Juhoafrická republika
* Trinidad a Tobago Trinidad a Tobago
* Kuvajt Kuvajt
* Turecko Turecko
* Mexiko Mexiko
 |
**Bridgit Claire Mendlerová** (\* 18. december 1992, Washington D.C. USA) je americká herečka, speváčka, skladateľka a hudobná producentka.

Životopis
---------

Narodila sa vo Washingtone D.C. ale ako osemročná sa presťahovala do Mill Valley v Kalifornii.

Svoju prvú rolu získala v seriáli *General Hospital* už ako 13-ročná, no spočiatku sa nepresadila. Podarilo sa jej to až s televíznym kanálom pre teenagerov Disney Channel. V roku 2007 si zahrala postavu Penny v seriáli JONAS, o rok neskôr stvárnila postavu Kristen Gregory vo filme *The Clique*. Väčšiu úlohu stvárnila i v seriáli  *Kúzelníci z Waverly*.

### Good Luck Charlie

V roku 2010 nastal v jej kariére zlom. Začal sa točiť seriál *Good Luck Charlie*, kde stvárnila hlavnú rolu Teddy Duncanovú. Sitkom o jednej normálnej rodine so štyrmi deťmi mal v USA veľký úspech.

### Lemonade Mouth

Jej zatiaľ najväčšia rola bola Olivia Whiteová v muzikáli *Lemonade Mouth*, kde okrem iného preukázala aj svoj spevácky talent.

Hudobná kariéra
---------------

Brigit Mendler vydala debutový album *Hello, my name is ....*, ktorý vyšiel 22. decembra 2012.

Iné projekty
------------

Commons
* Spolupracuj na Commons Commons ponúka multimediálne súbory na tému **Bridgit Mendlerová**

Externé odkazy
--------------

* Bridgit Mendler v Internet Movie Database (po anglicky)

Autoritné údaje: * BnF: 16524790z
* GND: 1014192218
* ISNI: 0000 0001 2339 1233
* LCCN: no2010151190
* NK ČR: osd2013775062
* VIAF: 173166823
* WorldCat: lccn-no2010151190
**Osmonoh gigantický** (iné názvy: **chobotnica veľká, chobotnica obrovská**; lat. *Enteroctopus dofleini*) patrí medzi mäkkýše *(Mollusca)*. Spolu s kalmármi patrí k najväčším mäkkýšom a najväčším a najinteligentnejším bezstavovcom. Žije vo väčších hĺbkach. V staroveku a stredoveku existovalo veľa legiend o tom, ako obrovská chobotnica napadla loď.

Opis
----

Osmonoh gigantický narastá do dĺžky 3 - 5 m a váži 10 - 50 kg. Plazí sa po dne pomocou dlhých, prísavkami pokrytých ramien. Úkryt vyhľadáva v koraloch, pod balvanmi a v puklinách. Dožíva sa 4 roky.

Výskyt
------

Žije na severnom okraji Tichého oceánu, od Japonska po Aleutské ostrovy a južne po Kaliforniu.

Správanie
---------

V ohrození mení farbu alebo vypustí oblak „atramentu", ktorý ju zahalí. Mladé jedince si vyhrabávajú diery pod kameňmi, v piesku alebo štrku, kde nachádzajú útočisko pred predátormi - tuleňmi, morskými vydrami, žralokmi a veľkými rybami.

Potrava
-------

Osmonoh gigantický loví potravu hlavne v noci, živí sa predovšetkým krabmi a homármi, ako aj inými kôrovcami a mäkkýšmi, menšími chobotnicami a rybami, no obľubuje aj žraloky. Potravu často konzumuje vo svojom úkryte, pričom prázdne schránky a iné nestrávené zvyšky koristi hromadí pred vchodom.

Rozmnožovanie
-------------

Osmonohy žijú väčšinou samotársky život, s výnimkou obdobia rozmnožovania. Samec dopraví balík spermií, dlhý až jeden meter, do plášťovej dutiny samice pomocou špeciálne modifikovaného ramena. Samica kladie tisíce vajíčok do dier na dne a stráži ich až do vyliahnutia, čo trvá 5 až 8 mesiacov v závislosti od teploty vody. Ustavične ich polieva prúdom vody zo svojho sifónu a čistí ich ramenami od parazitov. Po celý ten čas neprijíma potravu a krátko po narodení potomstva hynie.

### Liahnutie mláďat

Pri liahnutí im matka pomáha dostať sa von z diery, odkiaľ plávajú k hladine. Prvé mesiace svojho života strávia medzi planktónom na hladine, potom sa presúvajú ku dnu.

Referencie
----------

1. ↑  IUCN Red list 2014.07. Prístup 8. novembra 2022

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Osmonoh gigantický**
* Spolupracuj na Wikidruhoch Wikidruhy ponúkajú informácie na tému **Osmonoh gigantický**

Zdroj
-----

* BURNIE, David; KOVÁČ, Vladimír, a kol. *Zviera: Obrazová encyklopédia živočíšnej ríše*. Bratislava : Ikar, 2002. ISBN 80-551-0375-5.
Súradnice: 37°10′32″S 3°35′36″Z﻿ / ﻿37,175556°S 3,593333°Z﻿ / 37.175556; -3.593333

Torres Bermejas
**Torres Bermejas** je pevnosť, ktorá sa nachádza na kopci Mauror naproti Alhambre v Granade. Bola súčasťou opevnenia moslimskej Granady. Dlho bola používaná ako väzenie a kasárne.

Opis
----

V súčasnej dobe sa skladá z troch veží z tehál, s bránami medzi dvoma z nich, s bastiónom a nádržou. Veže sú rôznych veľkostí, s centrálnou vežou s tromi poschodiami.

Pôvodne bola súčasťou hradu *Hizn Mawror*, ktorý stál na východe v blízkosti nového mesta. S mestom splynula pri expanzii mesta na východ. Bola postavená už v 9. storočí a prešla niekoľkými rekonštrukciami.

Je pod správou Patronato de la Alhambra y el Generalife.

Referencie
----------

1. ↑  Rammed Earth Conservation, CRC Press, 2012, s. 33, ISBN 978-04156-212-50

Iné projekty
------------

Commons
* Spolupracuj na Commons Commons ponúka multimediálne súbory na tému **Torres Bermejas**

Zdroj
-----

* *Tento článok je čiastočný alebo úplný preklad článku Torres Bermejas na českej Wikipédii.*
O albume pozri *Cyrano z predmestia (album).*

**Cyrano z predmestia** je pôvodný slovenský rockový muzikál v dvoch dejstvách. Napísaný bol v roku 1977 na libreto Alty Vášovej. Hudbu zložili Marián Varga a Pavol Hammel, texty piesní napísali Kamil Peteraj a Ján Štrasser. Hudbu nahrala štúdiová skupina Vivat v zložení Marián Varga - klávesy, František Griglák - sólová gitara, Pavol Hammel - akustická gitara, Ivan Belák - basová gitara, Laco Lučenič - basová gitara, Peter Szapu - bicie, Karol Oláh - bicie. Autorka libreta preniesla dej Rostandovho *Cyrana z Bergeracu* do prostredia vtedajších hudobných klubov.

Dej muzikálu
------------

Preskočiť obsah diela **Upozornenie.** Článok alebo jeho časť prezrádza zápletku, pointu alebo rozuzlenie diela!

Dej sa odohráva na periférii veľkomesta v mládežníckom klube. Hlavnými hrdinami sú Cyrano, skladateľ a vedúci rockovej kapely Kadeti, a speváčka Roxana. Roxana sa zamiluje do pohľadného Jána, ktorý ju zaujme piesňou, ktorú pre neho však zložil Cyrano. Roxana, bez toho aby to tušila, miluje dvoch mužov. Ján si neskôr uvedomí, že Roxana nemiluje jeho, ale piesne, o ktorých sa domnieva, že ich skladá pre ňu. Ján psychicky nezvládne odchod Roxany na turné, ktoré jej ponúkne manažér Derma. Začne holdovať alkoholu a drogám a neskôr dobrovoľne ukončí svoj život. Roxana chce po jeho smrti spievať *Pieseň pre Roxanu*, ktorú jej kedysi skomponoval Ján. Poprosí Cyrana, aby si ju zaspieval s ňou. Vzápätí zistí, že autorom piesne je Cyrano, ten ktorého vlastne ľúbila.

 Opis zápletky alebo rozuzlenia príbehu sa tu končí.

Postavy
-------

* Cyrano
* Roxana
* Ján
* Rudo, čašník
* Berta, jeho žena
* Derma, manažér
* Tibor
* Igor
* Félix
* Prvý maliar
* Druhý maliar
* Tretí maliar
* Barmanka
* Konferenciér

Uvedenie v roku 2019
--------------------

Opätovné uvedenie muzikálu malo premiéru 16. a 17. mája 2019 v Divadle Nová scéna.

Nahrávka
--------

* 1978 Jozef Benedik (Cyrano), Jana Jakubcová, Kamila Magálová (Roxana), Martin Danko (Ján), Marián Varga (klávesy), František Griglák (sólová gitara), Pavol Hammel (akustická gitara), Ivan Belák (basová gitara), Laco Lučenič (basová gitara), Peter Szapu (bicie), Karol Oláh (bicie), Orchester a zbor Novej scény v Bratislave, Zdenko Macháček, (dirigent) OPUS, LP 9116 0638

Referencie
----------

1. ↑   *CYRANO Z PREDMESTIA* [online]. novascena.sk, [cit. 2022-10-01]. Dostupné online.

Externé odkazy
--------------

* Alta Vášová: K muzikálu ma priviedol rozhlas - Pravda.sk (2010)
* Hammel, Varga, Peteraj, Štrasser - Cyrano z predmestia - Sme.sk (2008)

Zdroj
-----

*Tento článok je čiastočný alebo úplný preklad článku Cyrano z predmestia na českej Wikipédii.*
***Vojenský terminologický a výkladový slovník*** je terminologický slovník obsahujúci základnú slovenskú terminológiu z oblasti vojnového a medzinárodného práva verejného, vojenskej vedy, vojenského školstva, vojenských zbraní a vojenskej techniky, ktorý má zároveň čiastočne charakter prekladového slovníka, nakoľko k jednotlivým heslám sú priradené ich ekvivalenty v angličtine.

Slovník zostavil autorský kolektív pod vedením pplk. vo výslužbe (v. v.) Dušana Valla. Anglické ekvivalenty k heslám preložila Anna Čekanová, jazykovú úpravu zabezpečila Emília Hnátová, dizajn obálky navrhol Ľubomír Zabadal a oponentúru diela vykonali plk. v. v. Mikuláš Rybár a plk. gšt. v zálohe Milan Kulich.

Ako základ pre slovnú zásobu slovníka slúžil Vallov *Krátky výkladový slovník vojenskej terminológie* vydaný Vojenskou a tlačovou agentúrou Ministerstva obrany Slovenskej republiky v roku 1997. K pokračovaniu v spracovávaní problematiky vojenskej terminológie do podoby rozšíreného terminologického slovníka pplk. D. Valla viedla skutočnosť, že po zániku Česko-Slovenska a vzniku samostatného Slovenska došlo v rezorte obrany k nárastu publikačnej aktivity spojenej s vydávaním rôznych predpisov, smerníc, vykonávacích pokynov a pod. v ktorých sa často objavovala nejednotnosť v obsahu používaných slov a slovných spojení. Ďalší problém predstavovalo preberanie nových výrazových prvkov od ozbrojených síl západných štátov, ktoré *„sa často prekladajú neodborne, povrchne, pričom nezohľadňujú už pomerne pevne stabilizovanú slovenskú vojenskú odbornú terminológiu"*. Aktuálnosť týchto podnetov zvýraznili ambície Slovenska o vstup do Organizácie Severoatlantickej zmluvy (NATO).

Slovník obsahuje 255 strán a približne 4800 hesiel. Vydal ho Ing. Milan Kvasnica vo februári 2004, tlač a knihárske spracovanie zabezpečila Tlačiareň Iris v Bratislave. V pôvodnom náklade 500 kusov bola jeho cena 490 Sk.

Referencie
----------

1. ↑  Vallo 2004, s. [2]
2. ↑  Nižňanský 2004, s. 119
3. ↑  Vallo 2004, s. [3]
4. ↑  Vallo 2004, s. [256]
5. ↑  Nižňanský 2004, s. 118

Použitá literatúra
------------------

* Nižňanský, Jaroslav (2004), *Recenzia publikácie „Vojenský terminologický a výkladový slovník" : Review of the publication „Dictionary of military terms"*, *Vojenské obzory* (Bratislava: Ministerstvo obrany Slovenskej republiky) 10 (1): 118-119, ISSN 1335-2598
* Vallo, Dušan; et al. (2004), *Vojenský terminologický a výkladový slovník*, [Bratislava]: Ing. Igor Kvasnica, ISBN  80-89018-63-7

Pozri aj
--------

* *Slovenský letecký slovník terminologický a výkladový*
* *Slovník termínov a definícií NATO*
* zoznam slovenských tlačených encyklopédií
**Cyril Gallay**, pseudonym **Strýčko Gallay** (\* 13. marec 1857, Ratková  –  † 18. marec 1913, Senica) bol slovenský básnik, prekladateľ a pedagóg.

Rodina
------

* otec: Daniel Gallay
* matka: Amália rod. Černoková

Životopis
---------

Narodil sa v rodine notára a vzdelanie získaval v Revúcej a roku 1876 na preparandii v Lučenci. Roku 1875 učiteľ v Banskej Bystrici-Radvani, od roku 1876 učil v Čáčove pri Senici a pôsobil tam až do odchodu do dôchodku v roku 1909. Zomrel v roku 1913 v Senici.

Tvorba
------

Debutoval v roku 1882 zbierkou básní *Slzy osudu*, no jeho činnosť bola omnoho rozmanitejšia. Svoje diela publikoval najmä v časopisoch (Orol, Včelka, Slovenský týždenník, Noviny mladých, Zornička, Dom a škola a i.). Písal články o výchove mládeže v rodinách, state s národnou tematikou, náboženské diela, prekladal diela svetovej literatúry, venoval sa tvorbe pre deti a mládež a napísal tiež činohru, ktorá sa hojne hrávala na dedinských ochotníckych divadlách. Publikoval tiež dialektologické výskumy ratkovského a senického nárečia a taktiež napísal učebnicu fyziky pre národné školy, ktorá bola súčasťou *Školníka pre školy evanjelické*, vydaného nitrianskym seniorátom v roku 1901. Gallayov *Silozpyt* obsahuje 58 článkov, ktoré možno zadeliť do týchto oddielov: Základné pojmy, Všeobecné vlastnosti telies, Sila a pohyb, Rovnováha na jednoduchých strojoch, Povetrie, Voda a jej využitie, Zákon Archimedov, Teplo a teplota, Zvuk, Svetlo, Magnetizmus, Elektrina. Je zaujímavé, že za nadpisom každého článku je v zátvorke uvedené jeho znenie v maďarčine. Podobne v článkoch pri jednotlivých pojmoch je v zátvorke uvedený jeho maďarský preklad. Budúcim používateľom tejto učebnice chcel Gallay uľahčiť prípravu na vyučovanie tým, že za úvodným článkom *Základné pochopy* starostlivo ako vzor pripravil 17 otázok, ktorými celkovo vyčerpal rozsah učiva celého článku. Ukázal, ako treba v budúcnosti postupovať pri ďalších článkoch.

Pamiatka
--------

V bratislavskej Dúbravke je na jeho počesť pomenovaná ulica.

Dielo
-----

### Poézia

* 1882 – *Slzy osudu*

### Dráma

* *Svedomie*, činohra
* *Vzkriesenie*, len rukopis činohry

### Ostatné diela

* 1901 – *Školník pre školy evanjelické*, prispel doň učebnicou fyziky
* 1911 – *Úhrabky deje- národopisné*

### Preklady

* 1908 – *Tisíc a jedna noc*
* 1911 – Hans Christian Andersen: *Andersenove poviedky I a II*
* rozprávky bratov Grimmovcov

Literatúra
----------

* *Slovenský biografický slovník*

Externé odkazy
--------------

* Matematický ústav SAV – zdroj, z ktorého pôvodne čerpal tento článok. Vzhľadom na to, že tento zdroj ešte nemá vyriešené autorské práva podľa licencie CC-BY-SA 3.0, nie je zatiaľ vhodné preberať články označené touto šablónou.
* Regionálne osobnosti VKMK – zdroj, z ktorého pôvodne čerpal tento článok.

Autoritné údaje: * abART: 62959
* ISNI: 0000 0000 5614 6392
* NK ČR: ola2003175126
* SNK: 203191
* VIAF: 84982809
Cyprus kašmírsky
**Cyprus kašmírsky** (lat. *Cupressus cashmeriana*) je mohutný, vysokohorský druh cypru, domáci v Himalájach, Bhutáne a severovýchodnej Indii.

Opis
----

Cupressus cashmeriana patrí medzi stredné ihličnany, dorastá do výšky až 50 m, má silný kmeň, v priemere až 3 m. Tvar stromu je pyramídový. Rastie vo výškach medzi 1250 - 2800 m. Ihličie je šupinaté, ovisnuté, lesklé, modrozelené, voňavé. Strom kvitne v skorej jari, tmavohnedé šišky dozrievajú cca o 24 mesiacov.

Použitie a význam
-----------------

Vo svojej domovine má posvätný význam, po celé stáročia rastie pri budhistických kláštoroch. Bhutánsky cyprus je oficiálny národný strom Bhutánu. Cyprus kašmírsky je inak okrasným stromom, vysádzaným v záhradách a parkoch.

Referencie
----------

1. ↑  COOMBES, Allen J. *Stromy*. 2. vyd. Martin : Osveta, 2001. 320 s. ISBN 8080630666. S. 41.

Zdroj
-----

*Tento článok je čiastočný alebo úplný preklad článku Cupressus cashmeriana na anglickej Wikipédii.*
**Teória usporiadania** je matematická disciplína ktorá sa zaoberá štúdiom binárnych relácií zachytávajúcich intuitívny pojem usporiadania.

Motivácia
---------

Jav usporiadania sa prirodzeným spôsobom vyskytuje skoro všade, obzvlášť v matematike a v informatike. Notoricky známy príklad usporiadania, s ktorým sa možno stretnúť už na základnej škole, je štandardné usporiadanie prirodzených čísel podľa ich veľkosti. Iným príkladom usporiadania z každodenného života je lexikografické usporiadanie slov v slovníku. Zamestnanci spoločnosti alebo vojaci v armáde sú hierarchicky usporiadaní vzťahmi nadriadenosti a podriadenosti.

Niektoré usporiadania majú špeciálnu vlastnosť: ktorý koľvek prvok možno porovnať každým iným prvkom a rozhodnúť či je väčší, menší alebo rovnaký. To spĺňa napríklad usporiadanie čísel alebo usporiadanie slov v slovníku. Vo všeobecnosti ale usporiadanie túto vlastnosť mať nemusí. Napríklad v hierarchii pracovníkov, dvaja kolegovia pracujúci na najnižšej úrovni, ktorí už nemajú ďalších podriadených, nie sú porovnateľní - ani jeden z nich nešéfuje tomu druhému.

V teórii usporiadania sa intuitívny pojem usporiadania formalizuje pomocou binárnych relácií špeciálnych vlastností. To umožňuje skúmať jav usporiadania na veľmi všeobecnej úrovni a nesústrediť sa na nepodstatné aspekty konkrétnych prípadov. Výsledky získané na takejto všeobecnej úrovni potom možno veľmi ľahko aplikovať v konkrétnych situáciach.

Nesmierne častý výskyt usporiadaní v praktických situáciach viedol k definícii množstva usporiadaní so špeciálnymi vlastnosťami. Mnohé z týchto špeciálnych usporiadaní dali neskôr vzniknúť pododvetviam teórie usporiadania. Teória usporiadania sa neobmedzuje len na štúdium vlastností rôznych typov usporiadaní ale skúma aj vzťahy medzi nimi. Jednoduchým príkladom vlastnosti ktorá sa opiera o pojem usporiadania je monotónnoť funkcie, jeden spomedzi základných pojmov reálnej analýzy.

Pozri aj
--------

* Čiastočne usporiadaná množina

Referencie
----------

* B.A. Davey, H.A. Priestley, *Introduction to Lattices and Order*. Cambridge University Press 2002. ISBN 0521784514
**Vojenské obranné spravodajstvo** bola špeciálna tajná služba, ktorá plnila úlohy spravodajského zabezpečenia obrany Slovenskej republiky v pôsobnosti Ministerstva obrany Slovenskej republiky v rozsahu ustanovenom zákonom Národnej rady Slovenskej republiky č. 198/1994 Z. z. o Vojenskom spravodajstve v znení neskorších predpisov a Štatútom Vojenského spravodajstva. 

Podľa zákona schváleného Národnou radou v septembri 2012 sa od januára 2013 VSS zlúčila s Vojenským obranným spravodajstvom a vytvorila jednu vojenskú spravodajskú službu s názvom Vojenské spravodajstvo. Kabinet sa okrem tohto kroku zaviazal "zamedziť úniku utajovaných materiálov a zabezpečiť rast dôveryhodnosti tajných služieb", na čo pripravuje ďalší zákon.

Róbert Tibenský, nominant Radičovej vlády na post riaditeľa VSS sa po 1. januári 2013 stal námestníkom riaditeľa nového Vojenského spravodajstva.

V máji 2013 dostal Denník SME anonymne vyšetrovaciu správu podľa ktorej mali riaditelia VOS Ľubomír Skuhra a VSS Juraj Šebo spreneverovať štátny majetok vojenských tajných služieb.

Referencie
----------

1. ↑   *Zlúčenie vojenských tajných služieb dostalo zelenú* [online]. Petit Press, 05.10.2012, [cit. 2012-10-07]. Dostupné online.
2. ↑   *Šéfom novej tajnej služby bude Skuhra* [online]. Petit Press, 21.12.2012, [cit. 2012-10-28]. Dostupné online.
3. ↑   *Šéfom novej tajnej služby bude Skuhra* [online]. Petit Press, 21.12.2012, [cit. 2012-10-28]. Dostupné online.
**Teória spravodlivosti** je teória, ktorá považuje za základnú ľudskú motiváciu vnímanie pocitu spravodlivosti pri hodnotení toho, ako sa s nimi v porovnaní s referenčnou skupinou ľudí (alebo osobou) zaobchádza. Tvrdí, že ľudia budú lepšie motivovaní, ak sa s nimi bude zaobchádzať spravodlivo, v opačnom prípade budú demotivovaní. Zdôrazňuje úlohu sociálnych vzťahov pri vysvetľovaní motivácie pracovného správania sa.

Autorom je profesor J. Stacy Adams z University of North Carolina.

**Spravodlivé zaobchádzanie** je hodnotené vždy z hľadiska pocitu a vnímania a vždy ide o porovnávanie. Podľa teórie ale ľudia neočakávajú rovnostárske správanie sa, vnímali by ho ako nespravodlivosť. 

Nespravodlivé správanie vyvoláva v ľuďoch frustráciu a znižuje ich motiváciu. Môžu reagovať nasledovne: 

1. motivácia sa zníži, znížia svoju výkonnosť a úsilie dovtedy, kým sa odmeňovanie nezmení spôsobom, ktoré vnímajú ako spravodlivé,
2. motivácia sa zvýši, budú sa snažiť zvrátiť spôsob odmeňovania v ich prospech, no ak sa to nepodarí, môže ich frustrácia prerásť až v odchod z danej spoločnosti.

Podľa Adamsa môžeme hovoriť o dvoch formách spravodlivosti: 

1. distributívna spravodlivosť, týká sa hodnotenia odmeňovania podľa svojho prínosu a v porovnaní s ostatnými
2. procedurálna spravodlivosť, týká sa vnímania spravodlivosti pri hodnotení postupov používaných zamestnávateľom v takých oblastiachch, ako je hodnotenie pracovníkov, povyšovanie a disciplinárne záležitosti. Pocity týkajúce sa procedurálnej spravodlivosti sú úzko spojené s interpersonálnymi faktormi.

Zdroje
------

* Linda Kolenatá: Pracovní motivace ve vztahu k hodnotové orientaci administrativních pracovníku v bankovnictví
**Cyril Kuchta** (\* 5. júl 1913, Spišská Stará Ves – † 1995, Banská Bystrica?) bol slovenský dôstojník, účastník SNP.

Život
-----

Narodil sa v rodine Pavla Kuchtu a jeho manželky Oľgy rodenej Manicovej. Cyril Kuchta bol príslušník československej, neskôr slovenskej armády a v Česko-slovenskej ľudovej armáde. Účastník protifašistického odboja. Počas Slovenského národného povstania bol povstaleckým veliteľom v Martine, pomocníkom náčelníka Hlavného štábu partizánskych oddielov a pracovník štábu 4. Ukrajinského frontu Sovietskej armády. Po vojne politicky prenasledovaný, neskôr rahabilitovaný. Pracoval v Múzeu SNP v Banskej Bystrici ako zamestnanec (1962 – 1986), neskôr ako zástupca riaditeľa (1971 – 1977). Pracovník Krajského výboru KSS v Banskej Bystrici (1968 – 1971). Funkcionár Zväzu pre spoluprácu s armádou, člen Ústredného výboru Slovenského zväzu protifašistických bojovníkov. Nositeľ viacerých vojenských vyznamenaní.

Literatúra
----------

* Kto bol kto v histórii Banskej Bystrice 1255 – 2000

Externé odkazy
--------------

* Regionálne osobnosti VKMK – zdroj, z ktorého pôvodne čerpal tento článok.
* Záznam o narodení a krste v matrike indexovaný záznam číslo 27 - farnosť Toporec

Autoritné údaje: * SNK: 149569
* VIAF: 6216156565701123500004
**Teória systémov** je súčasť vedného odboru zvaného systémová veda. 

Základy teórie systémov vypracoval Ludwig von Bertalanffy v rokoch 1949-1952. Teória systémov sa zameriava v prvom rade na štúdium všeobecných abstraktných systémov. Okrem toho zahŕňa špecializované teórie zaoberajúce sa konkrétnymi triedami modelov, napr. teória lineárnych systémov, teória markovovských systémov a pod.

Teória systémov spája teórie zaoberajúce sa rôznymi aspektami správania sa systému, napr. teóriu riadenia, teóriu adaptácie a pod.

Teória systémov sa vo svojom súhrne zameriava na:

1. Vytvorenie všeobecnej systémovej terminológie.
2. Nájdenie metajazykov pre opis pojmov a vzťahov medzi nimi.
3. Nájdenie formálne analogických zákonov platných vo viacerých odboroch.
4. Štúdium matematického izomorfizmu medzi systémami.
5. Formalizáciu prístupu k definovaniu systému na objektoch a k definovaniu podsystémov v systémoch.
6. Štúdium podmienok existencie systémov.
7. Štúdium možných správaní sa systémov a podmienok ovládateľnosti tohto správania.
8. Štúdium cieľov systému a metód testovania systémov z hľadiska týchto cieľov.

Externé odkazy
--------------

* FILIT – zdroj, z ktorého pôvodne čerpal tento článok.
**Keylogger** (niekedy tiež nazývaný ako *Keystroke Logger*) je software alebo hardware, ktorý zaznamenáva stlačenia jednotlivých klávesov. Antivírusovým programom bývajú keyloggery často považované za spyware, hlavne ak používajú dosť rozšírenú metódu hooking. Nedetekovatelné sú väčšinou keyloggery ktoré bežia v režime jadra (napr. ako ovládač klávesnice). 
Väčšina softwareových keyloggerov je typu rootkit, čo znamená, že využívajú rôzne techniky na skrytie svojej prítomnosti v OS, napríklad skrytie procesu, adresárov atď. V prípade, že ide o software, môžeme povedať že ide o určitú formu spyware, ale existujú aj hardwarové keyloggery. Bežnými súčasťami a funkciami keyloggerov sú v dnešnej dobe aj odchytávanie snímok z obrazovky, fotenie fotiek pomocou webkamery alebo osobitné zaznamenávanie a rozpoznávanie textu v komunikačných programoch a internetových prehliadačoch. Zachytené údaje sú šifrované a ostávajú v počítači, alebo sú posielané na email, FTP server alebo cez počítačovú sieť. Výnimkou nie sú ani keyloggery, ktoré zaznamenané dáta kopírujú vždy po pripojení špeciálneho USB kľúča, ktorý bol vopred pripravený ako ich úložisko.

Keylogger počítač priamo neohrozuje, ale slúži k zisťovaniu hesiel iných ľudí. V operačnom systéme bývajú chránené proti zničeniu alebo odstráneniu pomocou Archivácie alebo Skrytia súborov, takže ich nie je možné nájsť pomocou Prieskumníka.

Rozdelenie keyloggerov
----------------------

* Softwarový keylogger – môže to byť spam, trójsky kôň atď. Ide o keylogger, ktorý pomocou systému a odchytávania všetkých systémových správ zaznamená všetky stlačené klávesy tak, aby ich potom mohol odoslať svojmu autorovi.

* Hardwarový keylogger – tento druh keyloggeru je malé zariadenie, ktoré sa pripája medzi počítačom a klávesnicou.

Poznáme dva typy hardwarového keyloggera:

* PS2 keylooger – tento keylogger sa v dnešnej dobe už veľmi nepoužíva, pretože väčšina klávesníc je pripojených pomocou USB portov.

* USB keylooger – patrí medzi najpoužívanejší keylogger.

Referencie
----------

1. ↑  EN What is a keylogger? The working principles, main features and use cases, keylogger.org
2. ↑  EN Invisible Computer Monitoring Software, keylogger.org

Zdroj
-----

* *Tento článok je čiastočný alebo úplný preklad článku Keylogger na českej Wikipédii.*
**Marketingový manažment** (iné názvy: **manažment marketingu, manažérstvo marketingu, riadenie marketingu**) je (podľa Kotlera) proces plánovania a vykonávania koncepcie, tvorby cien, propagácie a distribúcie myšlienok, tovaru a služieb s cieľom uskutočňovať výmenu, ktorá uspokojí ciele jednotlivca aj organizácií.

Marketingový manažment tvorí premostenie medzi trhom a podnikom. Plní 4 základné funkcie:

* analýza
* plánovanie
* implementácia (realizácia)
* kontrola

Medzi mark. manažérov patria: manažéri predaja, obchodný personál, výkonní reklamní pracovníci, pracovníci pri podpore predaja, výskumníci trhu, výrobkoví manažéri, cenoví špecialisti a ostatní

Filozofie marketingového manažmentu
-----------------------------------

Filozofie marketingové manažmentu (marketingu) sa časom vyvíjali:

* výrobná koncepcia (production concept)
* výrobková koncepcia (product concept)
* koncepcia predaja (selling concept)
* marketingová koncepcia (marketing concept)
* koncepcia sociálneho marketingu (social marketing concept)
**Markus Löffel** (\* 27. november 1966, Frankfurt nad Mohanom, Nemecko – † 11. január 2006, Berlín, Nemecko), známy ako **Mark Spoon** alebo **Spacy Trancer**, bol nemecký dídžej, hudobník a hudobný skladateľ. Jeho umelecké priezvisko bolo doslovným prekladom jeho vlastného *löffel* a *spoon* ktoré sú nemeckým a anglickým výrazom pre *lyžičku*. Na začiatku 90. rokov sa spolu s Rolf Ellmer - Jam El Marom spojili a vytvorili niekoľko hudobných projektov, vrátane Jam & Spoon, Tokyo Ghetto Pussy alebo Storm. V roku 1992 dostal Mark v Nemecku ocenenie DJ roka. Ďalej produkoval rôzne remixy iných hudobných interpretov vrátane Mobyho. Stal sa veľmi populárnym na známom podujatí v Berlíne pod názvom Love Parade.

Medzi ich najväčšie hity patrí klubová hymna „Stella", rádiové skladby so speváčkou Plavkou ako „Right In The Night", „Find Me", „Angel (Ladadi O-Heyo)", „Kaleidoscope Skies", „Don't Call It Love" či zo spevákom Reou Garveyom „Be.Angeled". 

11. januára 2006 bol Mark Spoon nájdený mŕtvy vo svojom berlínskom byte, príčinou smrti bol infarkt myokardu.

Referencie
----------

1. ↑   *Zomrel Mark Spoon !* [online]. bajkonur.eu, 13. Január 2006, [cit. 2014-04-14]. Dostupné online.

Externé odkazy
--------------

* Mark Spoon - oficiálna webstránka

Zdroj
-----

*Tento článok je čiastočný alebo úplný preklad článku Markus Löffel na anglickej Wikipédii.*

Autoritné údaje: * GND: 1061777758
* VIAF: 311655586
**Marka Medvecká** (\* 21. február 1916, Nová Baňa – † 19. jún 1990, Bratislava) bola slovenská operná speváčka, hudobná pedagogička.

Životopis
---------

V roku 1928-1935 študovala na reálnom gymnáziu vo Zvolene, 1932-1933 na dievčenskom lýceu v Saint Germain en Laye vo Francúzsku, 1935-1940 spev na Konzervatóriu v Prahe, 1945-1950 externe hudobnú vedu a francúzštinu na Filozofickej fakulte UK v Bratislave, súčasne súkromne spev u A. Korínskej. V roku sa stala 1940-1952 sólistka opery SND (s výnimkou 1944-1945, keď sa zapojila do SNP ako členka povstaleckého Slovenského rozhlasu v Banskej Bystrici a ošetrovateľka Československého Červeného kríža), v roku 1952 bola z politických dôvodov prepustená zo SND, v roku 1952-1974 sa stala učiteľkou spevu na Štátnom konzervatóriu, resp. Konzervatóriu v Bratislave. Úspešná interpretka najmä lyrických a mladodramatických postáv klasického i moderného repertoáru, popri sopránových zvládla i niektoré mezzosopránové úlohy. Hosťovala na operných scénach v Prahe, v Brne, v Belehrade a vo Viedni. Ako koncertná speváčka propagovala i modernú piesňovú tvorbu našich autorov. Ako vokálna pedagogička vychádzala z talianskej školy. K jej žiakom patrili Edita Gruberová, Štefan Babjak, A. Judt a i. Pôsobila aj ako hlasová poradkyňa Lúčnice, Speváckeho zboru bratislavských učiteliek a vokálna pedagogička v opere Divadla JGT v Banskej Bystrici. 

Spolupracovala so Slovenským rozhlasom, členka súťažných porôt a komisií.

Literatúra
----------

* MEDVECKÁ, Marka. In:  *Lexikón slovenských žien*. Martin : Slovenská národná knižnica; Národný biografický ústav, 2003. 288 s. ISBN 80-89023-30-4. S. 163.

Externé odkazy
--------------

* Regionálne osobnosti VKMK – zdroj, z ktorého pôvodne čerpal tento článok.

Autoritné údaje: * SNK: 155808
* VIAF: 3235156565721423500004
**Ivan Kolesár** (Matej Vladimír) (\* 4. december 1895, Vyšná Boca – † 25. máj 1975, Bratislava) bol slovenský evanjelický kňaz, vysokoškolský pedagóg a teológ.

Rodina
------

* otec: Pavol Kolesár
* matka: Karolína rod. Filipčová
* brat: Miloš Kolesár
* synovia: Dušan, Ivan, Vladimír
* dcéra: Oľga vyd. Toffler, Elena vyd. Hroudná
* manželka: Oľga rod. Chorvátová

Životopis
---------

Základné vzdelanie získal vo Vyšnej Boci a v Brezne, študoval na gymnáziu v Banskej Bystrici a v Rimavskej Sobote. Teológiu študoval v Bratislave (1918 – 1922). Po ordinácii pôsobil ako kaplán v Krajnom, Starej Turej, farár v Turanoch (1923 – 1925), v Kochanovciach (1925 – 1953), v Bratislave (1953 – 1963). Dekan dolnotrenčianskeho seniorátu, misijný referent, člen sirotincového výboru v Modre, člen výboru Slovenskej evanjelickej jednoty v Klenovci. Po príchode do Bratislavy prvý predseda ÚSEKU.

Počas 2. svetovej vojny sa zapojil do ilegálnej protifašistickej odbojovej skupiny Flóra, pomáhal rasovo prenasledovaným. V decembri 1944 bol zatknutý a internovaný v koncentračných táboroch Mauthausen, Amstetten a Ebensee.

Po roku 1948 sa stal predsedom kňažského spolku, pôsobil ako docent na Slovenskej evanjelickej teologickej fakulte v Bratislave, prednášal cirkevné právo a cirkevnú agendu. Redaktor Cirkevných listov (1953 – 1959) a senior Bratislavského seniorátu (1959 – 1963).

Ocenenie
--------

* 1939 – Československý vojnový kríž
* Rad SNP II.triedy

Literatúra
----------

* Slovenský biografický slovník

Externé odkazy
--------------

* Regionálne osobnosti VKMK – zdroj, z ktorého pôvodne čerpal tento článok.

Autoritné údaje: * NK ČR: jo2010589214
* VIAF: 143545862
**Nélson Cabral Semedo** (\* 16. november 1993, Lisabon, Portugalsko) je profesionálny portugalský futbalista hrajúci za anglický klub Wolverhampton Wanderers FC ako obranca. Na drese nosí číslo 22.

Klubová kariéra
---------------

### Benfica

Semedo sa narodil v Lisabone. Svoju kariéru začal v mládežníckych kategóriách klubu Sintrense. Za A-tím debutoval, keď mal 17 rokov. 12. januára 2012 podpísal 5-ročný kontrakt s Benficou Lisabon. Počas pôsobenia v Benfice hosťoval v treťoligovom klube Fátima, a to v rokoch 2012 a 2013. Po odchode Maxiho Pereiru z A-tímu Benficy sa Semedo prepracoval z B-tímu do A-tímu. Následne predĺžil zmluvu do roku 2021. Za áčko Benficy debutoval v Supertaça Cândido de Oliveira, kde Benfica prehrala so Sportingom 0 : 1. Týždeň na to dal prvý ligový gól, odniesol si to Estoril a Benfica doma vyhrala 4 : 0. Po tom, ako sa Semedo stal členom základnej zostavy sa v októbri 2015 zranil a jeho pozíciu zaujal André Almeida. V sezóne 2016/17 sa Semedo vrátil naspäť do základu a získal štvrtý ligový titul v rade.

### Barcelona

13. júla 2017 Semedo prestúpil z Benficy do španielskeho celku FC Barcelona. Prestupová čiastka bola 30,5 milióna eur a ďalších 5 miliónov eur za každých ďalších 50 zápasov odohraných v novom klube. Semedo debutoval v zápase španielskeho superpohára proti Realu Madrid pri hosťujúcej prehre 0 : 2. V Lige majstrov debutoval 13. septembra 2017 v domácom zápase proti Juventusu. Barcelona vyhrala 3 : 0. Prvý gól za Barcelonu vstrelil až v ďalšej sezóne, 27. januára 2019 sa presadil v zápase 21. kola španielskej La Ligy, keď pri vonkajšej výhre 2 : 0 vstrelil víťazný gól.

Reprezentačná kariéra
---------------------

Semedo odohral za portugalskú reprezentáciu doposiaľ len 8 zápasov, zúčastnil sa Pohára konfederácií 2017 a obsadil tretie miesto.

Externé odkazy
--------------

* Nélson Semedo - Profil na oficiálnej stránke FC Barcelona
* Nélson Semedo - Transfermarkt
* Nélson Semedo - Soccerway

Zdroj
-----

*Tento článok je čiastočný alebo úplný preklad článku Nélson Semedo na anglickej Wikipédii.*

| * z
* d
* u
FC Barcelona |
| --- |
| 
* 1 ter Stegen
* 2 Dest
* 3 Piqué
* 4 Araújo
* 5 Busquets
* 7 Griezmann
* 8 Pjanić
* 9 Braithwaite
* 10 Messi Kapitán klubu
* 11 Dembélé
* 12 Puig
* 13 Neto
* 14 Coutinho
* 15 Lenglet
* 16 Pedri
* 17 Trincão
* 18 Alba
* 19 Fernandes
* 20 Roberto
* 21 de Jong
* 22 Fati
* 23 Umtiti
* 24 Firpo
* 27 Moriba
* 28 Mingueza
* Tréner: Koeman

 |
Hrob Wladeka Szpilmana
**Wladyslaw „Wladek" Szpilman** (\* 5. december 1911, Sosnowiec, Poľsko – † 6. júl 2000, Varšava) bol poľský pianista a hudobný skladateľ židovského pôvodu.

Tvorba
------

Okrem iného je známy aj ako autor autobiografického diela Pianista vydaného v roku 1946 pod pôvodným názvom *Smrť mesta*, kde opisuje svoje osobné tragické zážitky z holokaustu v Poľsku počas 2. svetovej vojny vo Varšavskom gete. Píše aj svoje osobné svedectvá o zničení mesta Varšava počas Varšavského povstania. Podľa tejto knihy bol v roku 2002 natočený aj film Pianista režiséra Romana Polańskeho, ktorý získal troch Oscarov a jednu Zlatú palmu na festivale v Cannes.

Život
-----

Prakticky celý svoj aktívny umelecký život pôsobil ako pianista v poľskom rozhlase. V roku 1998 ho poľský prezident vyznamenal Radom Polonia Restituta.

Kniha
-----

* Szpilman, W; Stachova, H.: *Pianista*. Praha: Academia, 2004; ISBN 8020011188

Pozri aj
--------

* Pianista (film)
* Pianista (kniha)

Autoritné údaje: * BnF: 13761701j
* GND: 120272903
* ISNI: 0000 0000 8106 2676
* LCCN: n82242551
* NK ČR: xx0010673
* VIAF: 27248526
* WorldCat: lccn-n82242551
**Aristión** (starogr. *Άριστίων* – *Aristión*) bol olympijský víťaz v boxe v štvrtom storočí pred Kr.

Aristión, syn Theofila z Epidaurosu, zvíťazil v boxe (pygmé) na 103. olympijských hrách v roku 368 pred Kr. V Olympii sa box zaviedol na 23. hrách v roku 708 pred Kr. a prvým víťazom tejto disciplíny bol Onomastos zo Smyrny.

Keď v druhom storočí grécky cestovateľ Pausanias navštívil olympijskú Altidu, jeho pozornosť zaujala aj socha olympionika Aristióna, ktorá bola pravdepodobne dielom sochárskeho majstra Polykleita z Argu. Podstavec tejto sochy našli v októbri roku 1879 medzi kameňmi východnej časti byzantskej steny. Tento podstavec z čierneho vápenca je štvoruholníkový, zo stôp sochy z hornej plochy sa dá usúdiť, že bola v životnej veľkosti, a že stála rovnomerne na oboch nohách. Odborníci podstavec podľa písma (značne zvetraného) datujú do 4. stor. pred Kr.

Referencie a bibliografia
-------------------------

1. 1 2  Mogens Herman Hansen, *Polis*, str.60
2. 1 2 3  Pausanias, *Periégésis tés Hellados*, 6,13,6.
3. ↑  Eusebios, *Kronika* 2,193.
4. ↑  Vojtech Zamarovský. *Vzkriesenie Olympie*. Bratislava : Šport, 1986. 77-043-86. S. 246.
5. ↑   *Pausanias's Description of Greece: Translated With a Commentary (Vol. 4). London: Forgotten Books.*
6. ↑  Pausanias. *Pausaniás, cesta po Řecku I.*. Praha : nakladatelství Svoboda, 1973. 25-039-73. S. 571 vysvětlivky.

Pozri aj
--------

* Zoznam olympijských víťazov staroveku